五言長句
作者：林仙人
朝代：唐

paragraphs: 此境極岧嶤，登臨近斗杓。
天元諸聖會，地勢萬峰朝。
西揖崑丘峻，東連蓬海遙。
泉甘生玉頂，壇穩壓金腰。
泰華三峰立，黃河一帶漂。
五更觀海日，半夜聽簫韶。
落月低龍嶺，寒煙鎖虹橋。
雪鷄聲喔喔，風竹韻蕭蕭。
雲屋香煙起，芝燈瑞彩銷。
麻籠騰秀氣，藥櫃顯靈苗。
丹井猶清淺，神鐘又寂寥。
八岡齊岌岌，雙鶴對飄飄。
瀑水銀垂線，霞城綺建標。
池清深見底，柏聳翠凌霄。
道館新居壯，真公舊事遼。
幾瞻青嶂上，時有白雲飄。
石室虛難問，臺松老不凋。
巖花鋪錦繡，溪溜漱瓊瑤。
洞壑非塵趣，林巒隔世囂。
軒皇開綵仗，王母閴鸞軺。
旦暮陰陽變，炎涼節候調。
暝猿啼復歇，晴靄合還消。
歌詠聊能紀，工夫豈易描？
妙齡希郄桂，晚歲樂顏瓢。
有志追伊霍，無才佐舜堯。
披圖常景仰，酒翰益傾翹。
聲色情俱泯，希夷興已超。
何當歸卜隱，高蹈訪松喬。